News Update: Apple ทุบสถิติรายได้สูงสุดตลอดกาล ยอดขายโต 11% กำไรพุ่ง 25% ไอโฟนขายดีขึ้น แต่ไอแพดผลิตไม่ทัน - FINNOMENA
Apple ทุบสถิติรายได้สูงสุดตลอดกาล ยอดขายรวมไตรมาส 4 โต 11% ขณะที่กำไรพุ่ง 25% จากปีที่แล้ว แม้เผชิญความท้าทายด้านซัพพลายเชนขาดแคลน รวมถึงผลกระทบจากการแพร่ระบาดครั้งใหญ่ที่ยังคงมีอยู่
28 ม.ค. 2565

Apple ทุบสถิติรายได้สูงสุดตลอดกาล ยอดขายรวมไตรมาส 4 โต 11% ขณะที่กำไรพุ่ง 25% จากปีที่แล้ว แม้เผชิญความท้าทายด้านซัพพลายเชนขาดแคลน รวมถึงผลกระทบจากการแพร่ระบาดครั้งใหญ่ที่ยังคงมีอยู่
ยอดขายในทุกผลิตภัณฑ์ของ Apple โตจากปีที่ผ่านมาและสูงกว่าที่นักวิเคราะห์คาด ยกเว้น iPad ที่ได้รับผลกระทบจากปัญหาซัพพลายขาดแคลน ด้านซีอีโอ Tim Cook กล่าวว่า ปัญหาด้านอุปทานของบริษัทกำลังดีขึ้น ส่งผลให้เมื่อคืนนี้ (27 ม.ค.) ราคาหุ้น Apple พุ่ง 5% ในการซื้อขายนอกเวลาทำการ
Apple รายงานผลกำไรของบริษัทโต 25% จากปีที่แล้ว โดยกำไรต่อหุ้น (EPS) อยู่ที่ $2.10 ขณะที่ยอดขายรวมโต 11% อยู่ที่ 123,900 ล้านดอลลาร์ ซึ่งยอดขายในผลิตภัณฑ์ต่างๆ มีดังนี้
➢ iPhone: 71,630 ล้านดอลลาร์ (+9%)
➢ Mac: 10,850 ล้านดอลลาร์ (+25%)
➢ iPad: 7,250 ล้านดอลลาร์ (-14%)
➢ ผลิตภัณฑ์อื่นๆ เช่น Apple Watch และ AirPods: 14,700 ล้านดอลลาร์ (+13%)
➢ บริการ: 19,520 ล้านดอลลาร์ (+24%)
Apple ยังคงไม่ระบุถึงตัวเลขคาดการณ์ของผลประกอบการในไตรมาสปัจจุบันเช่นเดิม ซึ่งบริษัทไม่ได้คาดการณ์มาตั้งแต่ช่วงเริ่มต้นของการแพร่ระบาดใหญ่โดยอ้างถึงความไม่แน่นอน
Tim Cook กล่าวว่า ปัญหาใหญ่ที่สุดของ Apple คือการจัดหาชิป Legacy Nodes แต่บริษัทยังคงทำได้ดีในการจัดหาชิป Leading Edge ซึ่งเป็นตัวประมวลผลที่ทรงพลังและเป็นหัวใจสำคัญของโทรศัพท์ ขณะที่ Legacy Nodes เป็นชิปที่มีความซับซ้อนน้อยกว่าสำหรับใช้ในฟังก์ชันต่างๆ เช่น การแสดงผล หรือการจัดการพลังงาน
นอกจากนี้ Tim Cook ยังกล่าวกับ CNBC ว่า Apple กำลังเผชิญแรงกดดันด้านเงินเฟ้อ ซึ่งเขาคิดว่าทุกๆ คนก็เห็นแรงกดดันนั้น และไม่มีทางหลีกเลี่ยงได้
อ้างอิง: https://www.cnbc.com/2022/01/27/apple-aapl-earnings-q1-2022.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Apple
News Update
Tim Cook
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA